kardosdrur/scandi-wiki huggingface dataset:
Geremi Njitap

Geremi Sorele Njitap Fotso (eller bare Geremi) (født 20. december 1978 i Bafoussam, Cameroun) er en tidligere camerounsk fodboldspiller, der spillede som forsvarsspiller senest hos den græske ligaklub Larissa. Geremi har en lang karriere i flere europæiske topklubber bag sig, og har blandt andet optrådt for Real Madrid, Chelsea og Newcastle. Hans mange vundne titler, både på klub- og landsholdsplan, gør ham til en af de mest succesfulde afrikanske fodboldspillere nogensinde.

Geremi vandt i sin tid hos Real Madrid Champions League i både 2000 og 2002, og blev desuden i 2001 spansk mester med klubben. Efter skiftet til Chelsea var han her med til at vinde Premier League i både 2005 og 2006, i 2007 vandt han FA Cuppen, og i både 2005 og 2007 desuden den lille pokalturnering, Liga Cuppen.

Landshold 
Geremi står (pr. august 2010) noteret for hele 116 kampe og 13 scoringer for Camerouns landshold, som han debuterede for helt tilbage i 1996. Siden da har han deltaget i adskillige slutrunder for landsholdet, og har blandt andet været med til at vinde Africa Cup of Nations i både 2000 og 2002, samt OL i Sydney i 2000.

Titler 
La Liga
 2001 med Real Madrid

Champions League
 2000 og 2002 med Real Madrid

Premier League
 2005 og 2006 med Chelsea

FA Cup
 2007 med Chelsea

Football League Cup
 2005 og 2007 med Chelsea

Africa Cup of Nations
 2000 og 2002 med Cameroun

OL
 2000 med Cameroun

Eksterne henvisninger 
 Soccerbase.com spillerinfo 
 National-Football-Teams.com spillerinfo

Fodboldspillere fra Cameroun
Deltagere ved verdensmesterskabet i fodbold 2002
Deltagere ved verdensmesterskabet i fodbold 2010
Fodboldspillere fra Real Madrid CF
Fodboldspillere fra Middlesbrough F.C.
Fodboldspillere fra Chelsea F.C.
Fodboldspillere fra Newcastle United F.C.
Steen Bach Nielsen

Steen Bach Nielsen (født 30. juni 1944) er dansk socialdemokratisk politiker, der er tidligere regionsrådsformand mellem 2007 og 2013 i Region Sjælland og tidligere borgmester i Slagelse.

Steen Bach Nielsen er uddannet lærer og har arbejdet som viceskoleinspektør inden han i 1986 blev borgmester i Slagelse, hvor han var byrådsmedlem fra 1975.

Siden 2005 har han været medlem af regionsrådet og gruppeformand for Socialdemokraterne. Den 1. januar 2007 blev han regionsrådsformand, en post han havde frem til 2013.

Se også 
 Region Sjælland
 Danmarks regioner
 Regionsråd
 Regionsrådsformand
 Danske Regioner - Regionernes interesseorganisation

Kilder og eksterne henvisninger 
 Steen Bach Nielsen i Den Store Danske
 Steen Bach Nielsens hjemmeside 

Socialdemokrater fra Danmark
Regionsrådsformænd fra Danmark
Lærere fra Danmark
Borgmestre i Slagelse
Personer i Kraks Blå Bog
Frederik Christian Hjort

Frederik Christian Hjort (28. september 1760 – 3. april 1820) var en dansk præst.

Hjort blev født på Gunderslevholm, hvor hans fader, Peder Hjort (1725 – 1789), der senere blev herredsfoged i Jylland, den gang var forpagter; Moderen hed Else, født Holm (1731 – 1812). Han deponerede fra Viborg Skole 1778, men tog først attestats 1786.

3 år efter (1789) blev han sognepræst i Hyllested og Rosmus i Aarhus Stift, i hvilket embede han døde. Samme år, han blev præst, ægtede han Karen Bagge (død 1840) fra Holme præstegård ved Århus. Deres datter Louise Theodora Petrine ægtede hans eftermand Peter Worm.

I sin lange studentertid dyrkede han mere muserne end alvorlige studier. I datidens periodiske skrifter findes en del digte af ham, ligesom han udgav adskillige anekdotsamlinger og humoristiske småskrifter af meget tvivlsomt værd.

Kilder 

 

Præster fra Danmark
Danskere i 1700-tallet
Danskere i 1800-tallet
Artikler fra 1. udgave af Dansk biografisk leksikon
Peter Hauge Jensen

Peter Hauge Jensen er en dansk erhvervsmand (født 8. juni 1975) og adm. direktør for investeringsselskabet Porteføljeselskabet.

I 2017 etablerede han IT-virksomheden Heyware A/S, som senere opkøbte Nexcom A/S og det amerikansk selskab RevealCX Inc. I januar 2021 blev virksomheden børsnoterede på First North Growth Market Copenhagen og rejste kr. 30 mio. til virksomhedens forsatte vækst.

I 2017 var han ligeledes co-founder af AML/KYC virksomheden Creditro A/S som har mere end 48 ansatte og som i marts 2022 blev solgt til Visma.

I maj 2023 erhvervede han det veletablerede familiefirma Leif Koch A/S, som er anerkendt globalt for sin ekspertise indenfor vandlækagesøgning. Firmaets mission er at identificere og reducere det 40-60% af vand, som går tabt gennem lækager i ledningsnettet. I den forbindelse har han udtrykt en stærk forpligtelse til at bidrage til en mere bæredygtig verden ved at adressere et kritisk globalt problem med vandspild.

I dag har han og hans familie desuden aktive investeringer i blandt andet virksomhederne Creditro, Atlant 3D Nanosystems samt Din Familiejurist. Desuden er han bestyrelsesformand for Unisteel A/S.

Forinden var han  administrerende direktør for 3x34 Transport a.m.b.a, med ansvar for alle koncernens aktiviteter. Forud herfor sad han i virksomhedens bestyrelse.

Han har ligeledes været administrerende direktør for callcenteret GoExcellents danske afdeling. GoExcellent havde 600 medarbejdere der varetog teknisk support og kundeservice for virksomheder som Microsoft og Telia.

Han blev i 2009 udnævnt af Berlingske Nyhedsmagasin som Danmarks bedste unge erhvervsleder i alderen under 35 år (Talent 100) i kategorien salg og marketing og er optaget i Kraks Blå Bog.
[1] https://datacvr.virk.dk/data/visenhed?enhedstype=person&id=4000082237&soeg=peter%20miro%20hauge%20jensen&type=undefined&language=da

Kilder 

Erhvervsfolk fra Danmark
Personer i Kraks Blå Bog
The United States Golf Association

United States Golf Association (USGA) er den nationale amerikanske sammenslutning for golfbaner, klubber og faciliteter, og er samtidig regelsætter for golf i USA og Mexico.
Sammen med The R&A udformer og fortolker USGA golfreglerne. USGA er også ansvarlig for det nationale handicapsystem, gennemfører 13 nationale mesterskabsturneringer, herunder US Open, U.S. Women's Open og U.S. Senior Open. USGA aftester golfudstyr med hensyn til om det er udformet i overensstemmelse med reglerne. Hertil kommer at USGA er førende indenfor forskning i plænegræs og giver hundreder af bevillinger til forsøg gennem dens fond i Colorado Springs, Colorado. USGA Foundation har skaffet over $60 mio. til programmer for underpriviligerede unge og handicappede. Det er den største bidragyder til The First Tee programmet. USGA har sit hovedkvarter i Golf House i Far Hills, New Jersey.

Bob Jones Award er den højeste udmærkelse, som USGA uddeler som anerkendelse for fremragende sportsånd indenfor golf. Den blev første gang uddelt i 1955.

Historie 
USGA blev grundlagt i 1894 til at løse opgaven med at arrangere et nationalt amatørmesterskab. Tidligere samme år havde Newport Country Club og Saint Andrew's Golf Club, Yonkers, New York, begge erklæret vinderne af deres turneringer for "national amateur champion." Om efteråret mødtes delegerede fra Newport, St. Andrew's, The Country Club, Chicago Golf Club og Shinnecock Hills Golf Club i New York City for at etablere en national organisation, som skulle tilrettelægge mesterskabet og golfreglerne i USA. Den 22. december 1894 blev "the Amateur Golf Association of the United States" officielt dannet, og blev kort tid efter omdøbt til "United States Golf Association." Theodore Havemeyer var dens første præsident og amatørtrofæet er opkaldt efter ham.

Den første amatørmesterskabsturnering blev afholdt i 1895 i Newport Country Club, hvor Charles B. Macdonald (som var blevet nr. 2 i begge det tidligere års turneringer) blev vinder. Det første US Open blev gennemført den følgende dag, nærmest som en eftertanke. Det var først i 1898 at de to turneringer blev afholdt på hver sin bane. I dag administrerer USGA 13 forskellige nationale mesterskaber, hvor af de 10 udtrykkeligt er for amatører.

USGA voksede efterhånden fra de oprindelige fem klubber. I 1910 var der 267 klubber og i 1932 var der 1.138. I 1980 var der over 5.000 klubber og i øjeblikket overstiger antallet 9.700.

Referencer

Eksterne kilder 
 Database med alle USGA Championship resultater

Golf
Organisationer fra USA
Nationale sportsorganisationer
Serbiske dinarer

Serbisk dinar er møntenheden i Serbien. 1 dinar inddeles i 100 para. Valutakoden (ISO 4217) er RSD

Dinarer
Nicolai Tychsen

Nicolai Tychsen (14. juni 1751 – 8. august 1804) var en dansk apoteker og kemiker.

Tychsen fødtes i Tønder som søn af købmand Lorenz Tychsen og Catharina f. Petreius. Han mistede alt som dreng begge sine forældre og blev derfor en tid opdraget på Waisenhuset i Tønder; 1766 blev han apotekselev på det kongelige Frederiks Hospitalsapotek hos J.D. Cappel, og 1781 bestod han Examen chemicum et pharmaceuticum med udmærkelse.

Samme år og de nærmest følgende år holdt han efter anmodning af professor J.C. Tode et Collegium chemicum, den første vinter på tysk, senere på dansk. 1784 udkom hans bekendte værk: Kemisk Haandbog i 3 bind, og 1794 udkom det i "forøget og forbedret" udgave. 1794 udgav han tillige Fransk kemisk Nomenklatur, paa Dansk udgiven med Anmærkninger.

1785 blev han lektor og demonstrator i kemi ved det kirurgiske akademi, og 1787 udgav han Kurzes chemisches Handbuch, der er et tysk udtog af hans store kemiske håndbog. 1788 købte Tychsen apoteket i Kongsberg, hvor han tillige blev lektor og underviste i kemi og praktisk farmaci, hvorfor Kongsberg den gang blev et samlingssted for farmaceuter og andre, der ønskede undervisning i kemi.

Da regeringen i 1798 reducerede arbejdsstyrken ved Kongsberg Sølvværk betydelig, og han desuden havde købt apoteket dyrt, blev han vanskelig stillet i økonomisk henseende; han fik derfor i december 1799 kongelig bevilling til at anlægge Hjorteapotheket i København, hvortil han flyttede 1800 efter samme år at have solgt apoteket i Kongsberg.

Hans sidste værk: Theoretisk og praktisk Anvisning til Apothekerkunsten (1804, 2 dele), blev efter hans død udgivet af Lic. med. J.F. Bergsøe og var, ligesom hans Kemiske Haandbog, en på den tid med rette meget skattet lærebog. Tychsen var en af datidens dygtigste danske kemikere og var medlem af det kongelige danske og også
af det Kongelige Norske Videnskabers Selskab; desuden var han medlem af adskillige andre lærde selskaber.

Kilder

Eksterne henvisninger 
 

Kemikere fra Danmark
Danskere i 1700-tallet
Danskere i 1800-tallet
Personer fra Tønder
Medlemmer af Videnskabernes Selskab
Farmaceuter fra Danmark
Apotekere fra Danmark
Artikler fra 1. udgave af Dansk biografisk leksikon
Pibekvalkved


Pibekvalkved (Viburnum lantana), også skrevet Pibe-Kvalkved, er en løvfældende busk med en stiv, opret vækst. Sidegrenene kan dog efterhånden blive overhængende. Blomsterne dufter noget ubehageligt.

Beskrivelse 
Barken er først brun og hårklædt. Senere bliver den grå og tæt filthåret. Gamle grene kan danne en grå og furet bark. Knopperne sidder modsat, og de er uden knopskæl, slanke, tilliggende og gråfiltede. Blomsterknopperne er derimod endestillede og kuglerunde, men også gråfiltede. 

Bladene er hele og ægformede med groft takket rand. Oversiden er matgrøn (billedet i boksen til højre viser nyudsprungne blade) og rynket, mens undersiden er gråfiltet. Blomstringen sker i maj-juni, hvor man finder blomsterne samlet i endestillede skærme. De enkelte blosmter er regelmæssige og 5-tallige med flødehvide kronblade. Frugterne er røde og ved modenhed: sorte stenfrugter, som modner i oktober, men bliver siddende på busken vinteren over.

Rodsystemet består af et højtliggende net af hovedrødder med tæt forgrenede siderødder. Planten danner desuden rodskud. 

Højde x bredde og årlig tilvækst: 3,00 x 3,00 m (30 x 30 cm/år).

Hjemsted 

Arten har sin naturlige udbredelse i Nordafrika, Mellemøsten, Kaukasus og det sydlige og centrale Europa. Da den bruges som grundstamme for podning med de forskellige sorter inden for slægten, optræder den ofte som naturaliseret andre steder. 

I området ved Neusiedler See i Burgenland, Østrig, findes arten på varme sydhæld med kalkrig, veldrænet jord i plantesamfundet Geranio sanguinei-Quercetum pubescentis sammen med bl.a. akselrøn, liguster, svalerod, blodrød storkenæb, cypresvortemælk, duneg, grenet edderkopurt, hvid diktam, kantet konval, opret galtetand, parykbusk, pilebladet tusindstråle, rundbladet bærmispel, rød dværgmispel, rød kornel, skærmokseøje, stor knopurt, tidlig timian, virgilasters, vrietorn, æblerose, og ædelkortlæbe

Anvendelse 
Arten bruges som grundstamme for podninger med sorter inden for slægten Kvalkved. Da den sætter rodskud og for øvrigt er meget kraftigt voksende, løber den ofte af med sejren i konkurrencen mellem vildskuddene og de kostbare grene af den udvalgte sort, "ædelrisene".

Note

Eksterne henvisninger 

Kvalkved
Camera Work

Camera Work var et tidsskrift for fotografi, en kvartalsudgivelse grundlagt 1903 af den amerikanske fotograf og gallerist Alfred Stieglitz i tilknytning til Photo-Secession i New York, og som han drev som hustidsskrift og udstillingskatalog for sit galleri 291. Det udkom frem til 1917 med 50 numre og tre særudgaver. 

Camera Work udkom i bogform og var et eksklusivt, delvist håndfremstillet tidsskrift, blandt andet med anvendelse af fotogravure. Det repræsenterede innovative arbejder af betydelige fotografer og kunstnere, suppleret med udførlige billedomtaler. Især som talerør for pictorialisterne udviklede tidsskriftet sig i løbet af et årti til et vigtigt og kontroversielt organ for europæisk og amerikansk avantgarde. Ud over den fotohistoriske værdi dokumenterer Camera Work – takket være de mange kendte forfatteres essays, kritik og teoretiske betragtninger – overgangen fra symbolisme inden for billedkunsten omkring fin de siècle til det 20. århundredes moderne kunst.

Reprint	
 Camera Work. A Photographic Quarterly. Nendeln: Kraus Reprint, 1969.

Eksterne henvisninger 

 Om fotogravure i Camera Work 
 Camera Work i Zeitschriftendatenbank (ZDB) under Deutsche Nationalbibliothek

Tidsskrifter fra USA
Fotografi
Kunst fra USA
Rodskud

Rodskud kaldes de skud, som vokser frem fra højtliggende rødder. På den måde kan der dannes nye planter, når disse ungskud vokser til og danner deres eget bladsystem. De nye planter er kun tilsyneladende selvstændige individer, for de har samtlige deres arveanlæg fælles med moderplanten. På den måde kan rodskud opbygge en fladedækkende klon. Det er særligt under ugunstige forhold (stærk skygge, skadedyrsangreb, mekanisk beskadigelse osv., at planter kan drives til denne form for vegetativ formering.

Det samme fænomen ses i øvrigt endnu oftere hos de flerårige urter, stauderne. Velkendte eksempler er Almindelig Kvik, Almindelig Tagrør, Canadisk Gyldenris, Dusk-Fredløs, Hvid Anemone, Krybende Læbeløs og Liljekonval.

Anvendelse 
Hos sjældne og økologisk værdifulde træarter som Storfrugtet Røn, Tarmvrid-Røn og Almindelig Pære bidrager rodskud til, at arterne kan opretholdes på et levested, for flere af dem har frugtsætning med ringe spireevne. Desværre dannes rodskuddene ofte inde under moderplantens krone, sådan at skuddene må leve en kummerlig tilværelse, indtil modertræer en dag falder. I de små krat og lunde på overdrevene kunne denne formering derimod være meget succesrig, selv om vildt og kreaturer gjorde deres til at holde skuddene nede.

Visse træ- og buskarter med kraftig rodskuddannelse som Almindelig Robinie, Bævre-Asp, Fugle-Kirsebær, Havtorn og Slåen kan bruges til sikring af bratte skråninger og til kompakte hæksystemer eller læhegn, der kan fornys ved simpel nedskæring til jorden.

Rodskud-rekorder 
En gruppe med 47.000 Amerikansk Asp (Populus tremuloides), der kaldes "Pando", som står i Wasatch Mountains, Utah, USA, betragtes ofte som verden største organisme, regnet i vægt, og den dækker ca. 43 ha. Den eneste kendte plante af arten Lomatia tasmanica fra Tasmanien er en klonkoloni, der anses for at være 43.600 år gammel.

Referencer 

Botanik
Jordbrug
Jimmy Jump

Jaume Marquet Cot, bedre kendt under navnet Jimmy Jump (født 1976) er en person fra Barcelona, Spanien, som har gjort det til en livsstil at udføre spektakulært og uventet optræden under store arrangementer – bl.a. ved VM i fodbold 2010, da han forsøgte at sætte en barretina på VM-pokalen.

Han er formentlig bedst kendt for stuntet under finalen ved EM i fodbold 2004 mellem Portugal og Grækenland, da han løb ind på banen og kastede et Barcelona-flag i ansigtet på Real Madrid-spilleren Luis Figo, før han slængede sig ind i Grækenlands mål, og derefter ført bort af vagter.

I 2010 løb han ind på scenen under Spaniens optræden i Eurovision Song Contest. Spanien fik efterfølgende lov til at fremføre deres nummer igen og Jimmy Jump fik en bøde på 15.000 norske kroner.

Andre stunt 
 Før finalen ved VM i fodbold 2010 mellem Holland og Spanien forsøgte han, at sætte en barretina på trofæet. Han blev dog tacklet af en gruppe vagter før han nåede det.

 Under Eurovision Song Contest 2010 i Oslo gik han ind på scenen under Spaniens fremførelse, iført en rød barretina. Han fik efterfølgende en bøde på 15.000 norske kroner.

 Under et Formel 1-løb i Barcelona, løb han ind på mållinjen, da Formel 1-bilerne drønnede forbi med 250 kilometer i timen.

 Under en sejrsceremoni ved en tennisturnering i Barcelona, løb han hen til vinderen Carlos Moya, og gav ham sit visitkort.

 Da fodboldklubben FC Barcelona spillede en kamp, løb han ud på banen og satte en hat på Barcelona-spilleren Samuel Eto'o for at ønske ham velkommen til klubben.

 Ved French Open 2009-finalen forsøgte han at placere en rød barretina på Roger Federers hoved. Han blev dog fanget af en sikkerhedsvagt, da han var ved at genvinde balancen efter at have forceret nettet.

Referencer

Eksterne henvisninger 
 Officiel hjemmeside

Personer fra Spanien
CSI

CSI, akronymet har forskellige betydninger:

 Center for Software Innovation – CSI er en del af den Jysk-fynske IT-satsning, der blev igangsat af Ministeriet for Videnskab, Teknologi og Udvikling i 2002.
 CSI: Crime Scene Investigation – TV-serie.
 CSI: Miami – TV-serie
 CSI: New York – TV-serie
 Crime Scene Investigation – computerspil.
Gjoko Taneski

Gjoko Taneski (makedonsk: Ѓоко Танески) (født 2. marts 1977) er en makedonsk sanger.

Eurovision Song Contest 2010 

Den 20. februar 2010 vandt Taneski det makedoniske Musik Grand Prix, og skulle dermed repræsentere Makedonien ved Eurovision Song Contest 2010 med sangen "Jas ja imam silata". Men nåede kun til 1. semifinale, og kom dermed ikke i finalen.

Eksterne henvisninger 

Sangere fra Nordmakedonien
Nordmakedoniens Eurovision Song Contest-deltagere
Deltagere ved Eurovision Song Contest 2010
Olia Tira

Olia Tira (født 1. august 1988) er en moldovisk sanger.

Tira har forsøgt at repræsentere Moldava ved Eurovision Song Contest ved flere tilfælde. I 2007 sluttede hun som tre i den nationale udtagelse, med sangen "Your Place or Mine". Det efterfølgende år, deltog hun igen i den nationale finale, og endte denne gang på en 2. plads med sangen "Always Will Be". I 2010 prøvede hun igen lykken, sammen med den moldoviske gruppe SunStroke Project, ved udtagelsen til Eurovision Song Contest 2010. Den 6. marts vandt de finalen med sangen "Run Away", og kom dermed til at repræsentere Moldava i Eurovision. Moldova gik videre fra 2. semifinale, og opnåede i finalen en 22. plads med 27 points.

Sangere fra Moldova
Deltagere ved Eurovision Song Contest 2010
Moldovas Eurovision Song Contest-deltagere
Personer fra Potsdam
SunStroke Project

Sunstroke Project er et moldovisk band, der er dannet af Aivaras.B, Anton Ragoza og Sergey Stepanov.

Den 6. marts 2010 deltog SunStroke Project sammen med Olia Tira i den moldoviske nationale udtagelse til Eurovision Song Contest 2010, med sangen Run Away. De vandt og kom dermed til at repræsentere Moldava i Eurovision. Moldova gik videre fra 2. semifinale, og opnåede i finalen en 22. plads med 27 points. Efter konkurrencen blev bandets saxofonist, Sergey Stepanov kendt på internettet som 'Epic Sax Guy'. 

De repræsenterede Moldova igen i 2017 med sangen Hey Mamma! hvor de fik en 3. plads og dermed skaffede de landet deres bedste placering i konkurrencen siden landet debut i 2005 .

Eksterne henvisninger 

Musikgrupper fra 2007
Musikgrupper fra Moldova
Deltagere ved Eurovision Song Contest 2010
Deltagere ved Eurovision Song Contest 2017
Moldovas Eurovision Song Contest-deltagere
Jon Lilygreen

Jon Lilygreen (født 4. august 1987) er en walisisk sanger, som sammen med The Islanders repræsenterede Cypern ved Eurovision Song Contest 2010 i Oslo, med sangen "Life Looks Better In Spring". Sangen gik videre til finalen fra 2. semifinale, og opnåede en 21. plads med 27 points.

Sangere fra Wales
Cyperns Eurovision Song Contest-deltagere
Deltagere ved Eurovision Song Contest 2010
Daniel Diges

Daniel Diges García (født 17. januar 1981) er en spansk sanger, pianist, komponist og skuespiller, der repræsenterede Spanien ved Eurovision Song Contest 2010 i Oslo.

Den 22. februar 2010 vandt han den spanske nationale udtagelse til Eurovision Song Contest 2010, med sangen "Algo pequeñito". Finalen i Eurovision blev afholdt den 29. maj. Under sin første fremførelse, trængte den kendte stuntman Jimmy Jump, op på scenen, men han blev ført væk af vagter (der først troede han var en del af showet), og fik efterfølgende en bøde på 15.000 norske kroner. Spanien fik lov til at fremføre sit nummer igen til sidst, efter Danmark, og endte på en 15. plads med 68 points.

Eksterne henvisninger 

 
 Officiel hjemmeside

Sangere fra Spanien
Komponister fra Spanien
Skuespillere fra Spanien
Pianister fra Spanien
Spaniens Eurovision Song Contest-deltagere
Deltagere ved Eurovision Song Contest 2010
Parlamentsvalget i Tjekkiet 2010

Parlamentsvalget i Tjekkiet 2010 blev afholdt 28. – 29. maj 2010. Valget var forventet at skulle finde sted i slutningen af 2009 (oprindeligt fastsat til 9. – 10. oktober). Der skulle vælges 200 medlemmer til Tjekkiets deputeretkammer. 

Det Tjekkiske Socialdemokratiske Parti (ČSSD) mistede opbakning under valget, men modtog alligevel det højeste antal stemmer. De konservative partier Občanská demokratická strana (ODS) og TOP 09 fulgte efter på anden og tredjepladsen, mens Kommunistpartiet endte på en fjerdeplads.

Resultater

Referencer 

Tjekkiet 2010
Tjekkiet
3+2

3+2 er en hviderussisk musikgruppe, bestående af Artyom Mihalenko, Elgiazar Farashyan, Yuliya Shisko, Alyona Karpovich og Ninel Karpovich.

Eurovision Song Contest 2010 
Den 25. februar 2010 blev 3+2 valgt til at repræsentere Hviderusland ved Eurovision Song Contest 2010 med sangen "Far Away". Den 19 marts 2010 blev det meddelt at man ændrede sangen til "Butterflies", skrevet af den kendte russiske producent Maxim Fadeev. Sangen gik videre fra 1. semifinale, og kom på næstsidste plads med 18 points i finalen.

Eksterne henvisninger 

Musikgrupper fra Hviderusland
Deltagere ved Eurovision Song Contest 2010
Hvideruslands Eurovision Song Contest-deltagere
Mitteldeutscher Rundfunk

Mitteldeutscher Rundfunk (MDR) er et tysk radio- og tv-selskab med hovedsæde i Leipzig, grundlagt i 1991. MDR er medlem af ARD og sender regionalt i Sachsen, Sachsen-Anhalt og Thüringen. Firmaet har en regional tv-kanal (også via Astra 1A-satellitten) og et antal radiokanaler, heriblandt en på vendisk. Til MDR hører også et symfoniorkester, et kor og Europas eneste tv-balletkompagni. Firmaet producerer bl.a. den vesttyske kriminalserie Tatort og den østtyske ditto Polizeiruf 110 for ARD.

Eksterne henvisninger 

 Officielt websted 

Tv-kanaler fra Tyskland
Medievirksomheder fra Tyskland
Etableret i 1991
Magdalene Danneskiold-Samsøe

Magdalene komtesse Danneskiold-Samsøe (25. juni 1876 – 30. juni 1954) var en dansk adelsdame, der var stiftsdame i Vallø Stift og priorinde for Gisselfeld adelige Jomfrukloster.

Hun var datter af ordenskansler, lensgreve Christian Danneskiold-Samsøe og hustru Henriette f. komtesse Krag-Juel-Vind-Frijs. Hun ejede Brødebæk ved Rønnede.

Kilder 
 Kraks Blaa Bog 1929

Magdalene
Danskere i 1800-tallet
Danskere i 1900-tallet
Personer i Kraks Blå Bog (afdøde)
Komtesser fra Danmark